Hekk kif kompliet tinstema’ l-kumpilazzjoni dwar il-qtil fil-Kalkara ta’ Joseph Caruana, kien l-espert barrani Chris Moyneham li ppreżenta rapport tal-analiżi li għamel fuq il-ħwejjeġ tal-akkużat Godwin Scicluna fejn irriżulta li sab traċċi qawwijin ta’ trab tal-isparar. Caruana ta’ 61 sena nqatel fis-27 ta’ Otturu li għadda fi sparatura li seħħet għall-ħabta tal-10.50 ta’ filgħodu fi Triq San Leonardu fil- qrib iċ-ċimiterju tal-Ingliżi. Filwaqt li ppreżenta r-riżultati tal-analiżi li għamel, l-espert kien mistoqsi mill-Maġistrat Edwina Grima x’kienu jfissru r-riżultati li kiseb. Min-naħa tiegħu, l-espert wieġeb li dan kien ifisser li jew Scicluna kien qed iżomm is-senter jew inkella kien fil-viċin ħafna tiegħu. L-espert spjega li dawn ir-residwi tat-trab tal-isparar jistgħu jdumu sa 24 siegħa fuq il-ħwejjeġ u anke għal perjodu indefinit jekk ma jiġux imċaqalqin. Min-naħa l-oħra, l-avukati Michael u Lucio Scriha li qegħdin jiddefendu lil Godwin Scicluna staqsew lill-espert jekk ingħatawlux ukoll il-ħwejjeġ tal-vittma, iżda l-espert qal li kien ingħata biss dawk tal-akkużat. Staqsewh ukoll jekk kienx ikun aħjar kieku ngħatal-ħwejjeġ taż-żewġ partijiet biex ikun jista’ jeżamina jekk fil-fatt kinux qegħdin jitqabdu bejniethom meta ġie sparat is-senter. L-espert wieġeb li dan seta’ kien ikun potenzjalment aħjar jekk ix-xenarju kien hekk. Spjega wkoll li r-riżultati miksubin juru biss il-possibbiltà u mhux ċertezza li Godwin Scicluna spara s-senter. Sadanittant, xehed ukoll it-tabib Carlo Refalo li kkonferma li kien ħareġ ċertifikat lil bint il-vittma, Maria Simone Caruana u lit-tifla tagħha. Spjega li kien iċċertifika li t-tifla ta’ tliet snin kellha qtugħ f’idha u ksur fil-pala ta’ idha filwaqt li Maria Simone Caruana kellha qtugħ fl-ispalla, f’sidirha u f’wiċċha. Qal li saret ukoll CT Scan lill-mara fejn jirriżulta li kellha xi arja fil-pulmun. Barra minn hekk, ikkonferma li nstabu pallets taċ-ċomb fuq l-omm u bintha. Xehdet ukoll il-Kuntistabbli Fredianne Azzopardi li semmiet kif f’rapport li kienet għamlet Maria Simone Caruana hi kienet qalet li Scicluna kien mar id-dar, qalilha li hi maħmuġa u heddida li kien se joqtolha. Semmiet ukoll kif Caruana kienet qaltlu li kien ikun aħjar kieku baqgħet l-isptar jew inkella li kieku mietet. Min-naħa tagħha, il-kuntistabbli qalet li meta staqsiet lil Scicluna għall-verżjoni tiegħu. Semmiet ukoll li meta għamlet ir-rapport dan sar fuq iż-żewġ partijiet.